T2 inggih punika satunggalipun grup musik saking Indonesia ingkang kawujud ing taun 2007. Personilipun punika Tika lan Tiwi ingkang kalebet jebolan saking Akademi Fantasi Indosiar (AFI) 2005. Sanajan nalika ndhèrèk AFI kekalihipun boten angsal juwara (Tika ing urutan kaping sanga lan Tiwi ing urutan kaping pitu), nanging penampilanipun Tika lan Tiwi sampun misuwur ing masarakat. Album ingkang nomer satunggal "Ok" dipunrilis ing taun 2007 kanthi lagu andalan "Sama". Album punika saged angsal kanugrahan 'Platinum Award', kanthi saged dipunsade ngantos 125 èwu kopi lan ("ring back tone") RBT 734 èwu. Nalika "pre-launching" album punika, T2 dipunnobataken minangka Duta Gerakan Anti Pembajakan.